‘Amptenaar’ vas ná hy vrou glo afpersHerman Mashaba (Foto: ANA) ŉ Man is in Johannesburg in hegtenis geneem nadat hy hom as ŉ stadsamptenaar voorgedoen en omkoopgeld van R6 000 uit ŉ inwoner van La Rochelle in die suide van die Goudstad probeer kry het. Herman Mashaba, Johannesburg se burgemeester, sê die man sal na verwagting Maandag in die landdroshof voorkom op aanklagte van bedrog en afpersing nadat hy Vrydag in hegtenis geneem is. Nog inhegtenisnemings word verwag. “Na bewering was die klaagster se [munisipale] rekening agterstallig,” het Mashaba Sondagmiddag gesê. “Sy het die stad se inkomsteafdeling genader om te reël om haar skuld af te betaal. “Terwyl sy probeer het om die probleem met haar rekening uit te stryk, het die verdagte haar genader en aangebied om haar te help deur die agterstallige bedrag af te skryf. Die verdagte het aangebied om dit teen ŉ betaling van R6 000 te doen.” Die burgemeester het nie bekendgemaak met hoeveel die vrou se rekening agterstallig is nie. Sy het ingestem om die man te betaal, maar net daarna ŉ span van die stad se Groeps- Forensiese en Ondersoekdiens genader, wat ŉ optrede in samewerking met die metropolisie gereël het. Mashaba sê dit is onder sy aandag gebring dat die verdagtes, van wie een tot dusver aangekeer is, nou saam met amptenare van die inkomsteafdeling saamwerk. “Nog mense sal binnekort in hegtenis geneem word.” Hy loof die inwoner daarvoor dat sy nie bereid was om by korrupte bedrywighede betrokke te raak nie, maar die geval by die stad se wetstoepassers aangemeld het wat flink op die verdagte toegeslaan het. Mashaba sê daar is geen plek in die DA-administrasie van Johannesburg vir korrupsie nie. “Ons sal geen moeite ontsien nie en nou saam met ander wetstoepassingsagentskappe werk om seker te maak Johannesburg se inwoners kry die gehaltediens wat hulle verdien.”